Εγκρίνει τη δημιουργία της συμβουλευτικής αποστολής της Ευρωπαϊκής Ένωσης (ΕΕ) προς στήριξη της μεταρρύθμισης του τομέα της ασφάλειας στο Ιράκ (EUAM Iraq). Στόχοι Η EUAM Iraq έχει τρεις στρατηγικούς στόχους: να παρέχει συμβουλές και εμπειρογνωμοσύνη στις ιρακινές αρχές για τις μη στρατιωτικές πτυχές των μεταρρυθμίσεων του τομέα της ασφάλειας, συμπεριλαμβανομένης της εθνικής στρατηγικής ασφάλειας, των σχετικών εθνικών στρατηγικών και άλλων προτεραιοτήτων στον τομέα της εθνικής ασφαλείας· να αναλύει, να εκτιμά και να προσδιορίζει ευκαιρίες περαιτέρω δραστηριοποίησης της ΕΕ σε εθνικό, περιφερειακό και επαρχιακό επίπεδο για την υποστήριξη των αναγκών της μεταρρύθμισης του τομέα της μη στρατιωτικής ασφάλειας· σε συνεργασία με την αντιπροσωπεία της EE στο Ιράκ, να ενημερώνει και να διευκολύνει τον σχεδιασμό και την υλοποίηση της στήριξης από πλευράς ΕΕ και κρατών μελών της ΕΕ για τη μεταρρύθμιση του τομέα της μη στρατιωτικής ασφάλειας, εξασφαλίζοντας συνοχή με άλλες δράσεις της ΕΕ. Δομή διοίκησης Ο διευθυντής της μη στρατιωτικής δυνατότητας σχεδιασμού και διεξαγωγής επιχειρήσεων αναλαμβάνει καθήκοντα διοικητή μη στρατιωτικής επιχείρησης, ο οποίος: ασκεί τη διοίκηση και τον έλεγχο της αποστολής υπό τον πολιτικό έλεγχο και τη στρατηγική καθοδήγηση της Επιτροπής Πολιτικής και Ασφάλειας και υπό τη γενική εξουσία του Ύπατου Εκπροσώπου της Ένωσης για Θέματα Εξωτερικής Πολιτικής και Πολιτικής Ασφαλείας· υποβάλλει αναφορές στο Συμβούλιο της Ευρωπαϊκής Ένωσης μέσω του Ύπατου Εκπροσώπου. Ο αρχηγός αποστολής: είναι υπεύθυνος για την EUAM Iraq και ασκεί τη διοίκηση και τον έλεγχο αυτής στο πλαίσιο των επιχειρησιακών δράσεων· είναι άμεσα υπόλογος στον διοικητή μη στρατιωτικής επιχείρησης και ενεργεί σύμφωνα με τις εντολές του· συντονίζεται με άλλους φορείς της ΕΕ στο Ιράκ, κατά περίπτωση και λαμβάνει επιτόπου πολιτική καθοδήγηση από τον επικεφαλής της αντιπροσωπείας της ΕΕ στο Ιράκ.